## La Vicepresidència concedix ajudes per al desenrotllament de programes i servicis de promoció d’autonomia de persones amb discapacitat dotades amb 6 milions d’euros

*** S’han valorat 557 programes d’organitzacions i entitats privades sense ànim de lucre que complixen amb els requisits regulats
* A la Comunitat Valenciana, un total de 157.923 persones es beneficiaran d’estes ajudes que han sigut concedides a 536 entitats**

La Vicepresidència i Conselleria de Servicis Socials, Igualtat i Vivenda ha publicat en el *Diari Oficial de la Generalitat Valenciana* la concessió de les ajudes per al desenrotllament de programes i servicis de promoció d’autonomia de persones amb discapacitat per a l’exercici 2024.

Esta línia de subvenció té com a objectiu el foment de la inclusió, la integració social, autonomia i desenrotllament personal de les persones amb discapacitat. L’import màxim estimat destinat a estos programes i servicis, previst en els pressupostos de 2024, ascendix a 6 milions d’euros.

Les organitzacions i entitats privades sense ànim de lucre que complixen amb els requisits regulats en l’orde 1/2016 han presentat les sol·licituds que inclouen un total de 557 programes dirigits a esta finalitat i que han sigut valorats. Les sol·licituds rebudes han sigut resoltes seguint el règim de concurrència competitiva.

A la Comunitat Valenciana, un total de 536 entitats han rebut 5.972.292,48 euros, la qual cosa beneficiarà 157.923 persones.

Per províncies, a Alacant s’han concedit 1.588.466,18 euros a 169 entitats, la qual cosa beneficiarà 40.094 persones; a Castelló s’han destinat 748.861,48 euros a 63 empreses que beneficiaran 10.633 persones; i a València, un total d’1.935.771,13 euros han sigut concedits a 197 entitats, de la qual cosa són beneficiàries un total de 48.970 persones.

Així mateix, un total de 107 empreses d’àmbit autonòmic han rebut 48.970 euros, que beneficien 58.196 persones.

Totes les entitats beneficiàries de subvencions han de donar l’adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, inclòs el logotip de la Generalitat en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l’activitat subvencionada.

El 100 % de l’import concedit en estes ajudes s’anticiparà per a fer efectiu el pagament dels servicis socials d’atenció primària i secundària.

[Consulteu ací la resolució](https://dogv.gva.es/es/resultat-dogv?signatura=2024/7830)

Fecha: 29/07/2024